CELEX: 52018PC0753
Language: sk
Date: 2018-11-19
Title: Návrh ROZHODNUTIE RADY o pozícii, ktorá sa má v mene Európskej únie prijať na konferencii zmluvných strán Rotterdamského dohovoru, pokiaľ ide o postupy zabezpečovania súladu

EURÓPSKA KOMISIA
            V Bruseli19. 11. 2018
            COM(2018) 753 final
            2018/0391(NLE)
            Návrh
            ROZHODNUTIE RADY
            o pozícii, ktorá sa má v mene Európskej únie prijať na konferencii zmluvných strán Rotterdamského dohovoru, pokiaľ ide o postupy zabezpečovania súladu
            
               
         
         
            
               DÔVODOVÁ SPRÁVA
            
            
               1.Predmet návrhu
            
            
               Tento návrh sa týka rozhodnutia o stanovení pozície, ktorá sa má v mene Únie prijať na konferencii zmluvných strán (CoP) Rotterdamského dohovoru v súvislosti s plánovaným návrhom procedurálnej prílohy o postupoch a inštitucionálnych mechanizmoch pre zisťovanie nesúladu.
            
            
               2.Kontext návrhu
            
            
               2.1.Rotterdamský dohovor
            
            
               Cieľom Rotterdamského dohovoru o udeľovaní predbežného súhlasu po predchádzajúcom ohlásení pre vybrané nebezpečné chemikálie a pesticídy v medzinárodnom obchode (ďalej len „dohovor“) je podporovať spoločnú zodpovednosť a vzájomné úsilie zmluvných strán v medzinárodnom obchode s nebezpečnými chemikáliami s cieľom chrániť ľudské zdravie a životné prostredie a prispieť k ich používaniu spôsobom, ktorý neškodí životnému prostrediu. V dohovore sa stanovujú právne záväzné povinnosti týkajúce sa vykonávania postupu udeľovania predbežného súhlasu po predchádzajúcom ohlásení. Prostredníctvom uloženia vývozných povinností (týkajúcich sa vývozu) zmluvným stranám sa dohovorom zabezpečuje ochrana (najmä rozvojových) krajín pred neželaným vývozom chemikálií z krajín, ktoré ich vyrábajú. 
            
            
               Dohoda nadobudla platnosť 24. februára 2004.
            
            
               Európska únia je zmluvnou stranou tejto dohody
                  1
               .
            
            
               2.2.Konferencia zmluvných strán Rotterdamského dohovoru (COP)
            
            
               CoP, ktorá bola zriadená podľa článku 18 dohovoru, je riadiacim orgánom Rotterdamského dohovoru. Tento orgán zvyčajne zasadá každé dva roky s cieľom monitorovať vykonávanie dohovoru. Takisto skúma chemikálie predložené na posúdenie Revíznym výborom pre chemikálie.
            
            
               V súlade s článkami 44 a 45 rokovacieho poriadku CoP Rotterdamského dohovoru má každá zmluvná strana jeden hlas. Organizácie regionálnej hospodárskej integrácie (ako EÚ) však využívajú svoje hlasovacie právo s počtom hlasov, ktorý sa rovná počtu ich členských štátov, ktoré sú zmluvnými stranami dohovoru.
            
            
               2.3.Pripravovaný akt konferencie zmluvných strán
            
            
               CoP na svojom deviatom riadnom zasadnutí, ktoré sa bude konať od 29. apríla do 10. mája 2019, zváži prijatie dodatočnej prílohy o postupoch a inštitucionálnych mechanizmoch pre zisťovanie nesúladu (ďalej len „pripravovaný akt“). Návrh novej prílohy obsahuje mutatis mutandis rovnaký text ako ten, ktorý sa už prerokoval na konferenciách CoP7 a CoP8 a získal podporu prevažnej väčšiny strán.
            
            
            
               Uvedená príloha by patrila do rozsahu pôsobnosti článku 22.2 dohovoru, v ktorom sa stanovuje postup prijímania príloh týkajúci sa „procedurálnych, vedeckých, technických alebo administratívnych záležitostí“. V pripravovanom akte sa stanovuje uplatňovanie existujúcej dohody, čím sa nemení rozsah pôsobnosti ani obsah dohovoru. 
            
            
            
               Účelom pripravovaného aktu je zefektívniť vykonávanie Rotterdamského dohovoru zavedením mechanizmu pre zisťovanie nesúladu v zmysle požiadavky článku 17 dohovoru. V článku 17 sa stanovuje, že „konferencia zmluvných strán podľa možnosti čo najskôr vypracuje a schváli postupy a inštitucionálne mechanizmy pre zisťovanie nesúladu s ustanoveniami tohto dohovoru a pre zaobchádzanie so zmluvnými stranami, u ktorých zistí, že nekonajú v súlade s dohovorom.“ 
            
            
            
               Zisťovanie nesúladu má rozhodujúci význam, pokiaľ ide o zvyšovanie transparentnosti a pripravenosti zmluvných strán pri dodržiavaní ich medzinárodných záväzkov. V pripojenom návrhu sa stanovujú možné prostriedky na podporu zmluvných strán, ktoré chcú zaviesť postupy zabezpečovania súladu, a to v znení pripravenom na predchádzajúcich zasadnutiach CoP. Zámerom je začať využívať prínosy plynúce z existujúcich mechanizmov na jednoduchšie zabezpečenie súladu, ktoré pomôžu identifikovať problémy a riešenia týkajúce sa súladu a v konečnom dôsledku povedú k efektívnejšiemu vykonávaniu dohovoru. 
            
         
         
            
            
               Hoci sa v texte dohovoru jasne uvádza, že je potrebné „čo najskôr“ vyvinúť a schváliť postupy a mechanizmy na riešenie nesúladu, zmluvné strany 14 rokov po nadobudnutí platnosti dohovoru a po rokovaniach na všetkých ôsmich zasadnutiach CoP, ktoré sa odvtedy uskutočnili, takéto postupy a mechanizmy stále neprijali.
            
            
               V súlade s článkom 22.1 dohody by navrhovaná dodatočná príloha k dohovoru predstavovala „jeho neoddeliteľnú súčasť, a pokiaľ nie je výslovne uvedené inak, odkaz na tento dohovor predstavuje zároveň odkaz na jeho prílohy“. Na to, aby príloha nadobudla účinnosť, netreba schválenie zmluvnými stranami. Ktorákoľvek zmluvná strana namietajúca proti návrhu, by tak mala mať možnosť rozhodnúť sa, že novú prílohu uplatňovať nebude v súlade s článkom 22.3 písm. b), čo by štátom hlasujúcim proti poskytlo možnosť upustiť od jej uplatňovania. Pripravovaný akt bude preto záväzný pre všetky zmluvné strany, ktoré neupustili od jeho uplatňovania.
            
            
               3.Pozícia, ktorá sa má prijať v mene Únie
            
            
               Je nevyhnutné, aby EÚ ako líder v oblasti tvorby environmentálnej politiky opätovne potvrdila svoj globálny záväzok podporovať lepšie vykonávanie mnohostranných environmentálnych dohôd a dodržiavanie príslušných noriem. Delegácie členských štátov už 7. júna 2018 na medzinárodnom zasadnutí pracovnej skupiny pre medzinárodné otázky životného prostredia, ktoré bolo venované problematike chemikálií, v mene EÚ výslovne podporili iniciatívu týkajúcu sa návrhu zaviesť mechanizmus na zabezpečenie súladu v dodatočnej prílohe k dohovoru.
            
            
               Táto iniciatíva je navyše v súlade s prioritou Junckerovej Komisie, aby sa EÚ stala silnejším globálnym aktérom, s cieľmi udržateľného rozvoja, najmä dobrým zdravím (3) a zodpovednou spotrebou a výrobou (12), ako aj so 7. environmentálnym akčným programom.
            
            
               Únia by preto mala podporiť navrhovanú prílohu a podieľať sa na jej predložení v rámci príprav na CoP9.
            
            
               Treba stanoviť pozíciu, ktorá sa má v mene Únie prijať na CoP, keďže dodatočná príloha bude pre Úniu záväzná. Daná pozícia by sa mala stanoviť čo najskôr, aby sa zabezpečilo spoločné predloženie dodatočnej prílohy.
            
            
               4.Právny základ
            
            
               4.1.Procesnoprávny základ
            
            
               4.1.1.Zásady
            
            
               V článku 218 ods. 9 Zmluvy o fungovaní Európskej únie (ZFEÚ) sa stanovujú postupy prijímania rozhodnutí, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“
            
            
               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  2
               .
            
            
               4.1.2.Uplatnenie na tento prípad
            
            
               Konferencia zmluvných strán (CoP) je orgán zriadený dohodou, konkrétne Rotterdamským dohovorom o udeľovaní predbežného súhlasu po predchádzajúcom ohlásení pre vybrané nebezpečné chemikálie a pesticídy v medzinárodnom obchode.
            
            
               Akt, na prijatie ktorého sa CoP vyzýva, predstavuje akt s právnymi účinkami. Pripravovaný akt bude záväzný podľa medzinárodného práva v súlade s článkom 22.1 Rotterdamského dohovoru. 
            
            
               Pripravovaným aktom sa inštitucionálny rámec dohody nedopĺňa ani nemení. Nebude mať ani rozhodujúci vplyv na obsah právnych predpisov EÚ.
            
            
               Procesnoprávnym základom navrhovaného rozhodnutia je preto článok 218 ods. 9 ZFEÚ.
            
            
               4.2.Hmotnoprávny základ
            
            
               4.2.1.Zásady
            
         
         
            
               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka. 
            
            
               4.2.2.Uplatnenie na tento prípad
            
            
               Hlavný cieľ a obsah pripravovaného aktu sa týkajú oblasti životného prostredia. Opatrenia dohodnuté v rámci Rotterdamského dohovoru síce sledujú environmentálny cieľ, ale majú do veľkej miery aj obchodný charakter. 
            
            
               4.3.Záver
            
            
               Právnymi základmi navrhovaného rozhodnutia by preto mali byť hmotnoprávne základy, t. j. článok 207 ods. 3 a článok 192 ods. 1 ZFEÚ v spojení s článkom 218 ods. 9 ZFEÚ.
            
            
               5.Uverejnenie pripravovaného aktu
            
            
               Keďže aktom CoP sa vykonáva Rotterdamský dohovor prostredníctvom novej procedurálnej prílohy, je vhodné ho po prijatí uverejniť v Úradnom vestníku Európskej únie.
            
            
               2018/0391 (NLE)
            
            
               Návrh
            
            
               ROZHODNUTIE RADY
            
            
               o pozícii, ktorá sa má v mene Európskej únie prijať na konferencii zmluvných strán Rotterdamského dohovoru, pokiaľ ide o postupy zabezpečovania súladu
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 192 ods. 1 a článok 207 ods. 3 v spojení s článkom 218 ods. 9,
            
            
               so zreteľom na návrh Európskej komisie,
            
            
               keďže:
            
            
               (1)Rotterdamský dohovor o udeľovaní predbežného súhlasu po predchádzajúcom ohlásení pre vybrané nebezpečné chemikálie a pesticídy v medzinárodnom obchode („dohovor“) bol uzavretý v mene Únie rozhodnutím Rady 2006/730/ES
                  3
                a nadobudol platnosť 24. februára 2004. 
            
            
               (2)Podľa článku 22 dohovoru môže konferencia zmluvných strán prijať dodatočné prílohy k dohovoru, ktoré sa týkajú „procedurálnych, vedeckých, technických alebo administratívnych záležitostí“.
            
            
               (3)Zmluvné strany konferencie na jej deviatom riadnom zasadnutí, ktoré sa uskutoční od 29. apríla do 10. mája 2019, zvážia prijatie dodatočnej procedurálnej prílohy, ktorou sa zavedie mechanizmus pre zisťovanie nesúladu, ako sa vyžaduje v článku 17 dohovoru.
            
            
               (4)Je vhodné stanoviť pozíciu, ktorá sa má v mene Únie prijať na konferencii zmluvných strán, keďže dodatočná príloha bude pre Úniu záväzná.
            
            
               (5)Únia opätovne potvrdzuje nevyhnutnosť podpory a globálneho odhodlania v súvislosti s lepším vykonávaním mnohostranných environmentálnych dohôd a noriem,
            
         
         
            
               PRIJALA TOTO ROZHODNUTIE
            
            
               Článok 1
            
            
               Pozícia, ktorá sa má v mene Únie prijať na nadchádzajúcej konferencii zmluvných strán Rotterdamského dohovoru, je podporiť návrh aktu (ďalej len „pripravovaný akt“) pripojený k tomuto rozhodnutiu a/alebo možné zlepšenia, ktoré vedú k prijatiu postupov a inštitucionálnych mechanizmov pre zisťovanie nesúladu, ako sa vyžaduje v článku 17 dohovoru.
            
            
               Článok 2
            
            
               Toto rozhodnutie je určené Komisii. 
            
            
               Článok 3
            
            
               Pripravovaný akt sa po jeho prijatí konferenciou zmluvných strán Rotterdamského dohovoru uverejní v Úradnom vestníku Európskej únie.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        2006/730/ES: Rozhodnutie Rady z 25. septembra 2006 o schválení v mene Európskeho spoločenstva Rotterdamského dohovoru o udeľovaní predbežného súhlasu po predchádzajúcom schválení na niektoré nebezpečné chemické látky a pesticídy v medzinárodnom obchode; Ú. v. EÚ L 299, 28.10.2006, s. 23 – 25 (ES, CS, DA, DE, ET, EL, EN, FR, IT, LV, LT, HU, NL, PL, PT, SK, SL, FI, SV); Ú. v. EÚ L 335M , 13.12.2008, s. 514 – 519 (MT).
               
               
                  
                     (2)
                  
                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64. 
               
               
                  
                     (3)
                  
                  
                        Ú. v. EÚ L 299, 28.10.2006, s. 23 – 25.
                  
               
            
      
    ---documentbreak--- 
      
         
               EURÓPSKA KOMISIA
            V Bruseli19. 11. 2018
            COM(2018) 753 final
            PRÍLOHA
            k
            návrhu ROZHODNUTIA RADY
            o pozícii, ktorá sa má v mene Európskej únie prijať v konferencii zmluvných strán Rotterdamského dohovoru, pokiaľ ide o postupy na zabezpečenie súladu
            
               
         
         
            
               PRÍLOHA
            
            
               Návrh rozhodnutia RC-9/[  ]: Postupy a mechanizmy na zabezpečenie súladu s Rotterdamským dohovorom
            
            
                  
            
            
               Podnet predložený... 
            
            
            
               Rozhodol(-la) sa prijať prílohu VII k dohovoru, v ktorej sa stanovujú postupy a mechanizmy na zabezpečenie súladu s Rotterdamským dohovorom, ako sa uvádza v prílohe k tomuto rozhodnutiu. 
            
            
            
               DODATOK. 
            
            
               Príloha VII: Postupy a mechanizmy na zabezpečenie súladu s Rotterdamským dohovorom
            
            
               1.Týmto sa ustanovuje Výbor pre zabezpečenie súladu (ďalej len „výbor“).
            
            
               Členovia
            
            
               2.Výbor sa skladá z 15 členov. Členov nominujú zmluvné strany a volí ich konferencia zmluvných strán na základe spravodlivého zemepisného zastúpenia piatich regionálnych skupín Organizácie spojených národov. 
            
            
               3.Členovia musia mať odborné znalosti a osobitné kvalifikačné predpoklady v oblasti, na ktorú sa vzťahuje dohovor. Svoju funkciu musia vykonávať objektívne a v súlade s najlepšími záujmami dohovoru.
            
            
               Voľba členov
            
            
               4.Konferencia zmluvných strán na svojom prvom zasadnutí po nadobudnutí účinnosti tejto prílohy zvolí osem členov výboru na jedno funkčné obdobie a sedem členov na dve funkčné obdobia. Na každom ďalšom riadnom zasadnutí zvolí nových členov na celé dve funkčné obdobia, ktorí nahradia tých členov, ktorých funkčné obdobie sa skončilo alebo sa čoskoro skončí. Členovia nemôžu vykonávať svoju funkciu dlhšie ako počas dvoch za sebou nasledujúcich funkčných období. Na účely tejto prílohy pojem „funkčné obdobie“ je obdobie, ktoré sa začína na konci jedného riadneho zasadnutia konferencie zmluvných strán a končí sa na konci nasledujúceho riadneho zasadnutia konferencie zmluvných strán. 
            
            
               5.Ak člen výboru odstúpi alebo nie je inak schopný dokončiť svoje funkčné obdobie alebo vykonávať svoje funkcie, strana, ktorá tohto člena nominovala, určí náhradníka, ktorý bude danú funkciu vykonávať na zostávajúce funkčné obdobie.
            
            
               Predstavitelia výboru
            
            
               6.Výbor si zvolí predsedu. Výbor si v súlade s pravidlom 30 rokovacieho poriadku konferencie zmluvných strán zvolí podpredsedu a spravodajcu na základe rotácie. 
            
            
               Zasadnutia
            
         
         
            
               7.Výbor zasadá podľa potreby a podľa možnosti vždy v spojení so zasadnutiami konferencie zmluvných strán alebo iných orgánov dohovoru. 
            
            
               8.S výhradou odseku 9 sú zasadnutia výboru otvorené pre zmluvné strany a verejnosť, pokiaľ výbor nerozhodne inak.
            
            
               Ak sa výbor zaoberá podnetmi podľa odseku 12 alebo 13, zasadnutia výboru sú otvorené pre zmluvné strany, ale nie pre verejnosť, pokiaľ zmluvná strana, ktorej súlad sa spochybňuje, nerozhodne inak.
            
            
               Zmluvné strany alebo pozorovatelia s prístupom na zasadnutie nemajú právo zúčastniť sa na zasadnutí, pokiaľ výbor a zmluvná strana, ktorej súlad sa spochybňuje, nerozhodnú inak. 
            
            
               9.Ak sa podá podnet súvisiaci s možným nesúladom zmluvnej strany, výbor danú zmluvnú stranu vyzve, aby sa zúčastnila na posúdení podnetu. Daná zmluvná strana sa však nemôže zúčastniť na vypracovaní a prijatí odporúčania alebo záveru výboru.
            
            
               10.Výbor vynaloží maximálne úsilie na dosiahnutie dohody o všetkých podstatných otázkach konsenzom. Ak to nie je možné, v správe sa zohľadnia stanoviská všetkých členov výboru. Ak sa napriek všetkému vynaloženému úsiliu o dosiahnutie konsenzu nedosiahne dohoda, ako posledná možnosť sa prijme akékoľvek rozhodnutie štvorpätinovou väčšinou hlasov prítomných a hlasujúcich členov alebo ôsmich členov, podľa toho, ktoré číslo je vyššie. Výbor je uznášaniaschopný, ak je prítomných desať členov.
            
            
               11.Všetci členovia výboru sa musia vyhýbať priamym alebo nepriamym konfliktom záujmov v prípade akejkoľvek záležitosti, ktorú posudzuje výbor. Ak sa člen ocitne v priamom alebo nepriamom konflikte záujmov alebo je občanom štátu, ktorý je zmluvnou stranou, ktorej súlad sa spochybňuje, upozorní výbor na túto problematiku ešte pred jej riešením. Dotknutý člen sa nesmie zúčastniť na vypracúvaní a prijímaní odporúčania výboru týkajúceho sa danej záležitosti.
            
            
               12.Podnety môže podľa pododsekov a) a b) podávať písomne, a to cez sekretariát: 
            
            
               a)zmluvná strana, ktorá sa domnieva, že napriek maximálnemu vynaloženému úsiliu nie je alebo nebude schopná plniť určité povinnosti vyplývajúce z dohovoru. Takýto podnet by mal obsahovať podrobnosti o tom, ktorých špecifických povinností sa týka, a posúdenie dôvodu, prečo zmluvná strana nemusí byť schopná plniť uvedené povinnosti. Ak je to možné, poskytnú sa podporné informácie alebo rady, kde dané podporné informácie možno nájsť. Podnet môže obsahovať návrhy riešení, ktoré by podľa zmluvnej strany mali najlepšie zodpovedať jej osobitným potrebám;
            
            
               b)zmluvná strana, ktorá je priamo dotknutá alebo pravdepodobne bude priamo dotknutá tým, že si iná zmluvná strana údajne neplní povinnosti vyplývajúce z dohovoru. Zmluvná strana, ktorá má v úmysle podať podnet podľa tohto pododseku, by najprv mala uskutočniť konzultácie so zmluvnou stranou, ktorej súlad s dohovorom sa spochybňuje. Podnet by mal obsahovať údaje o tom, ktorých špecifických povinností sa týka, a informácie na jeho opodstatnenie vrátane upresnenia súčasného, prípadne pravdepodobného budúceho vplyvu na danú zmluvnú stranu.
            
            
               13.V záujme posúdenia možných ťažkostí, s ktorými sa zmluvné strany stretávajú pri plnení svojich povinností v zmysle článku 4 ods. 1, článku 5 ods. 1 a 2 a článku 10 dohovoru, výbor po prijatí informácií od sekretariátu, ktoré dané zmluvné strany poskytli podľa uvedených ustanovení, písomne informuje zmluvnú stranu o predmetnej záležitosti. Ak sa záležitosť nevyrieši do 90 dní prostredníctvom konzultácií cez sekretariát s dotknutou zmluvnou stranou a výbor záležitosť ďalej posúdi, urobí tak v súlade s odsekmi 16 až 24. 
            
            
               14.Sekretariát postúpi podnety predložené podľa pododseku 12 písm. a) do dvoch týždňov od ich prijatia členom výboru na prerokovanie na nasledujúcom zasadnutí výboru. 
            
            
               15.Sekretariát zašle do dvoch týždňov od prijatia akýchkoľvek podnetov podaných podľa pododseku 12 písm. b) alebo v zmysle odseku 13 kópiu zmluvnej strane, ktorej súlad s dohovorom sa spochybňuje, a členom výboru na posúdenie na nasledujúcom zasadnutí výboru. 
            
            
               16.Zmluvné strany, ktorých súlad sa spochybňuje, môžu predložiť odpovede alebo pripomienky v rámci každého kroku postupu opísaného v tomto rozhodnutí.
            
            
               17.Bez toho, aby bol dotknutý odsek 16, by sa dodatočné informácie poskytnuté zmluvnou stranou, ktorej súlad sa spochybňuje v reakcii na podanie podnetu, mali postúpiť sekretariátu do troch mesiacov odo dňa prijatia podnetu danej zmluvnej strany, pokiaľ si okolnosti konkrétneho prípadu nevyžadujú predĺženie uvedenej lehoty. Uvedené informácie sa bezodkladne zašlú členom výboru na posúdenie na nasledujúcom zasadnutí výboru. Ak sa podnet podal v zmysle pododseku 12 písm. b), sekretariát postúpi informácie aj zmluvnej strane, ktorá ho podala. 
            
            
               18.Výbor môže rozhodnúť, že sa nebude zaoberať podnetmi, ktoré považuje za:
            
            
               a)nevýznamné; 
            
            
               b)zjavne nepodložené.
            
            
               Podpora
            
            
               19.Výbor zváži všetky podnety predložené v súlade s odsekom 12 alebo v zmysle odseku 13 s cieľom zistiť fakty a hlavné príčiny predmetnej záležitosti a pomôcť pri jej riešení, pri zohľadnení článku 16 dohovoru. Výbor môže zmluvnej strane na tento účel poskytnúť:
            
         
         
            
               a)poradenstvo,
            
            
               b)nezáväzné odporúčania,
            
            
               c)akékoľvek ďalšie informácie potrebné na pomoc zmluvnej strane pri vypracúvaní plánu na zabezpečenie súladu vrátane časových harmonogramov a cieľov.
            
            
               Možné opatrenia na riešenie problémov súvisiacich so súladom
            
            
               20.Ak výbor po uskutočnení postupu zameraného na podporu stanoveného v odseku 19 a po zohľadnení príčiny, typu, stupňa a frekvencie ťažkostí so zabezpečením súladu (vrátane finančných a technických kapacít zmluvných strán, ktorých súlad sa spochybňuje) považuje za potrebné navrhnúť ďalšie opatrenia na riešenie problémov súvisiacich so súladom zmluvnej strany, môže konferencii zmluvných strán s prihliadnutím na jej možnosti podľa článku 18 ods. 5 písm. c) dohovoru odporučiť, aby zvážila nasledujúce opatrenia, ktoré sa v záujme dosiahnutia súladu majú prijať v súlade s medzinárodným právom:
            
            
               a)
                     ďalšia podpora v zmysle dohovoru pre dotknutú zmluvnú stranu vrátane prípadného uľahčenia prístupu k finančným zdrojom, technickej pomoci a budovaniu kapacít;
            
            
               b)
                     poskytovanie poradenstva, pokiaľ ide o zabezpečenie budúceho súladu, s cieľom pomôcť zmluvným stranám vykonávať ustanovenia dohovoru a podporovať spoluprácu medzi všetkými zmluvnými stranami;
            
            
               c)
                     požiadanie dotknutej zmluvnej strany, aby poskytla aktualizované informácie o svojom úsilí;
            
            
               d)
                     vydanie vyhlásenia s vyjadrením obáv, pokiaľ ide o možný budúci nesúlad;
            
            
               e)
                     vydanie vyhlásenia s vyjadrením obáv, pokiaľ ide o súčasný nesúlad;
            
            
               f)
                     požiadanie výkonného tajomníka o zverejnenie prípadov nesúladu;
            
            
               g)
                     odporúčanie, aby situáciu týkajúcu sa nesúladu riešila príslušná zmluvná strana (zodpovedná za daný nesúlad) s cieľom vyriešiť ju.
            
            
               Zaobchádzanie s informáciami
            
            
               21.1. Výbor môže prostredníctvom sekretariátu dostávať relevantné informácie:
            
            
               a)od zmluvných strán; 
            
            
               b)z príslušných zdrojov, ak to považuje za potrebné a vhodné, s predchádzajúcim súhlasom príslušnej zmluvnej strany alebo podľa pokynov konferencie zmluvných strán; 
            
            
               c)z mechanizmu klíringového strediska dohovoru a od príslušných medzivládnych organizácií. Výbor dané informácie poskytne dotknutej zmluvnej strane a vyzve ju, aby k nim predložila pripomienky. 
            
            
               2. Výbor môže okrem toho sekretariát požiadať o informácie (podľa potreby vo forme správy) týkajúce sa záležitostí, ktoré výbor posudzuje. 
            
            
               22.Na účely skúmania systémových otázok týkajúcich sa všeobecného súladu podľa odseku 25 môže výbor:
            
            
               a)požadovať informácie od všetkých zmluvných strán;
            
         
         
            
               b)v súlade s príslušnými usmerneniami konferencie zmluvných strán požadovať relevantné informácie z akýchkoľvek spoľahlivých zdrojov a od externých odborníkov; a
            
            
               c)konzultovať so sekretariátom a vychádzať z jeho skúseností a vedomostnej základne.
            
            
               23.Podľa článku 14 dohovoru musí výbor, každá zmluvná strana a každá osoba, ktorá sa zúčastňuje na rokovaniach výboru, chrániť dôvernosť informácií, ktoré boli ako dôverné získané.
            
            
            
               Monitorovanie
            
            
               24.Výbor pre zabezpečenie súladu by mal monitorovať dôsledky opatrení prijatých podľa odsekov 19 alebo 20.
            
            
               Všeobecné otázky týkajúce sa súladu
            
            
               25.Výbor pre zabezpečenie súladu môže preskúmať systémové otázky všeobecného súladu v záujme všetkých zmluvných strán, ak:
            
            
               a)to požaduje konferencia zmluvných strán,
            
            
               b)výbor pri konaní v súlade s jeho funkciami vyplývajúcimi z dohovoru a na základe informácií od zmluvných strán, ktoré sekretariát získal a predložil výboru, rozhodne o potrebe preskúmať problém všeobecného nesúladu a predložiť o ňom správu konferencii zmluvných strán.
            
            
               Správy určené konferencii zmluvných strán
            
            
               26.Výbor predloží na každom riadnom zasadnutí konferencie zmluvných strán správu, v ktorej sa zohľadní:
            
            
               a)práca, ktorú výbor vykonal;
            
            
               b)závery alebo odporúčania výboru;
            
            
               c)budúci program práce výboru vrátane harmonogramu očakávaných zasadnutí, ktoré považuje za potrebné na splnenie svojho pracovného programu, na posúdenie a schválenie konferenciou zmluvných strán.
            
            
               Iné pomocné orgány
            
            
               27.Ak sa činnosti výboru v určitých otázkach prekrývajú so zodpovednosťami iného orgánu Rotterdamského dohovoru, konferencia zmluvných strán môže nariadiť výboru, aby uskutočnil konzultácie s daným orgánom.
            
            
               Výmena informácií s inými príslušnými mnohostrannými environmentálnymi dohodami 
            
            
               28.Výbor môže v relevantných prípadoch požadovať špecifické informácie (na žiadosť konferencie zmluvných strán alebo priamo) od výborov pre zabezpečenie súladu, ktoré sa zaoberajú nebezpečnými látkami a odpadom v rámci iných príslušných mnohostranných environmentálnych dohôd, a informovať konferenciu zmluvných strán o týchto činnostiach.
            
            
               Preskúmanie mechanizmu na zabezpečenie súladu
            
         
         
            
               29.Konferencia zmluvných strán pravidelne preskúmava vykonávanie postupov a mechanizmov stanovených v tejto prílohe.
            
            
               Vplyv na urovnávanie sporov
            
            
               30.Týmito postupmi a mechanizmami nie je dotknutý článok 20 dohovoru.